กรุงศรียืนยันจีอีฯไม่ทิ้งแน่เชื่อถือหุ้นต่อ
ผู้บริหารธนาคารกรุงศรีฯ โต้ข่าวกลุ่มจีอีฯ ขายหุ้น 32.93% ให้มาลายัน แบงกิ้ง เพราะยังเป็นยุทธศาสตร์การทำธุรกิจในไทย
18 ก.ย. 2555

ผู้บริหารธนาคารกรุงศรีฯ โต้ข่าวกลุ่มจีอีฯ ขายหุ้น 32.93% ให้มาลายัน แบงกิ้ง เพราะยังเป็นยุทธศาสตร์การทำธุรกิจในไทย
นายสยาม ประสิทธิ์ศิริกุล ประธานคณะเจ้าหน้าที่ ด้านลูกค้าธุรกิจเอสเอ็มอี ธนาคารกรุงศรี อยุธยา (BAY) กล่าวถึงกระแสข่าวว่ากลุ่ม GE Capital International Holdings Corporation (จีอีฯ) มีแผนจะขายหุ้นที่ถืออยู่ในธนาคารกรุงศรีอยุธยา 2,000 ล้านหุ้น คิดเป็น 32.93% ให้กับธนาคารที่ให้ความสนใจเข้ามาทำธุรกิจในไทยว่า ขณะนี้เท่าที่ทราบทางกลุ่มจีอีฯ ยังคงถือหุ้นในธนาคารกรุงศรีฯ อยู่ต่อไป
นายสยาม ยืนยันว่า กลุ่มจีอีฯ ยังให้ความสนใจในธุรกิจธนาคารพาณิชย์และถือเป็นยุทธศาสตร์ของการลงทุนในไทย อย่างไรก็ตาม การเปลี่ยนแปลงการถือหุ้นจะเป็นอย่างไร คงเป็นเรื่องของฝ่ายบริหารระดับสูงและผู้ถือหุ้น 
ก่อนหน้านี้ มีข่าวสะพัดว่า กลุ่ม จีอีฯ เตรียมขายหุ้นทั้งหมด 32.93% ให้กับมาลายัน แบงกิ้ง หรือเมย์แบงก์ ธนาคารใหญ่สุดของมาเลเซีย คิดเป็นมูลค่าตลาดกว่า 2 แสนล้านบาท
นายสยาม ยังกล่าวถึงการปล่อยสินเชื่อให้กับกลุ่มธุรกิจเอสเอ็มอีว่า สินเชื่อเอสเอ็มอีในปีนี้น่าจะเติบโตได้ตามเป้าหมายที่ 26% หรือมียอดสินเชื่อคงค้าง 1.81 แสนล้านบาท โดยในช่วงครึ่งปีแรกสินเชื่อเอสเอ็มอีเติบโตแล้ว 8% มีสินเชื่อคงค้าง 1.68 แสนล้านบาท โดยตั้งเป้าจะเพิ่มสัดส่วนฐานลูกค้าใหม่ขึ้นมาที่ 60% จาก 40% ส่วนลูกค้าเก่าจะมีสัดส่วน 40% จาก 60%
ทั้งนี้ ช่วงครึ่งปีหลังธนาคารได้วางกลยุทธ์การตลาดด้วยการออกสินเชื่อใหม่เป็น “สินเชื่อสุขใจ” ที่ใช้หลักทรัพย์ค้ำประกันสินเชื่อได้ 30% และให้วงเงินสินเชื่อสูงสุด 20 ล้านบาท โดยตั้งเป้าปล่อยสินเชื่อไว้ 1 หมื่นล้านบาท
นอกจากนี้ ยังมีแคมเปญกระตุ้นยอดใช้สินเชื่อของลูกค้าเดิม โดยจับมือพันธมิตรรายใหญ่อย่างต่อเนื่อง โดยล่าสุดได้เซ็นสัญญากับ บริษัท ปูนซีเมนต์นครหลวง โดยมีเป้า หมายสินเชื่อ 700 ล้านบาท เครื่องใช้ไฟฟ้าแอลจี 200 ล้านบาท และ เทสโก้ โลตัส อีก 1,000 ล้านบาท พร้อมกันนี้ได้มีการนำระบบ One Scan มาอนุมัติสินเชื่อซึ่งจะทำให้อนุมัติสินเชื่อได้ภายใน 3 วัน